Rapport tal-Kummissjoni Ewropea dwar il-Korruzzjoni jgħid li Malta poġġiet il-prevenzjoni tal-korruzzjoni bħala waħda mill-prijoritajiet tagħha, li wasslet għal riformi bil-għan ta’ aktar trasparenza. Madankollu, xi kwistjonijiet għad iridu jiġu indirizzati. Fir-rapport tagħha illum, il-Kummissjoni Ewropea tissuġġerixxi li Malta tanalizza l-finanzjament tal-partiti politiċi, li għadu fil-biċċa l-kbira tiegħu mhux regolat. Fil-fatt waqt li kien qed jiġi mniedi dan ir-rapport, is-Segretarju Parlamentari Owen Bonnici kien qed iniedi l-White Paper dwar il-finanzjament tal-partiti kif wiegħed il-Prim Ministru l-bieraħ. Il-Kummissjoni qalet li l-koordinazzjoni bejn l-istituzzjonijiet li jinvestigaw il-korruzzjoni għandha titjieb ukoll biex jiġi żgurat il-ġbir effettiv tal-evidenza. Il-Kummissjoni qed tissuġġerixxi wkoll biex isiru sforzi kontinwi biex titjieb it-trasparenza tal-ħatriet ġudizzjarji, u tat-teħid tad-deċiżjonijiet tal-ippjanar ambjentali. Flimkien ma’ analiżi tas-sitwazzjoni f’kull Stat Membru tal-UE, il-Kummissjoni Ewropew qed tippreżenta wkoll żewġ stħarriġ tal-opinjoni estensivi. Aktar minn tliet kwarti taċ-ċittadini Ewropej u 83 % tal-Maltin, jaqblu li l-korruzzjoni hija mifruxa f’pajjiżhom; 53 % taċ-ċittadini Maltin isostnu li l-korruzzjoni hija mifruxa b’mod partikolari fost uffiċjali li joħorġu l-permessi għall-bini. Madwar wieħed minn kull erba’ Ewropej u 29 % tal-Maltin jqisu li huma affettwati mill-korruzzjoni fil-ħajja tagħhom ta’ kuljum. Summary Report Malta Chapter Malta Fact Sheet